ՄԻԵԿ 9 հոդված.

[bookmark: _GoBack]Իրավունքի ծագումը եւ զարգացումը ՄԻԵԴ ձեւավորած պրակտիկայում
(համառոտագիր)

1. Ընդհանուր դրույթներ. համառոտ պատմություն.

ՄԻԵԿ 9 հոդվածի 1-ին մասով նախատեսված՝ մտքի, խղճի եւ կրոնի ազատության իրավունքը արտացոլումն է 1948թ.-ին ընդունված Մարդու իրավունքների համընդհանուր հռչակագրի (ՄԻՀՀ) 18 հոդվածով նախատեսված նույնաբովանդակ նորմով նախատեսված իրավունքի: Համաձայն ՄԻՀՀ 18 հոդվածի՝

Յուրաքանչյուր ոք ունի մտքի, խղճի ու հավատի ազատության իրավունք, այդ իրավունքը ներառում է իր կրոնը կամ համոզմունքը փոխելու ազատությունը, իր հավատը և համոզմունքը ինչպես միանձնյա, այնպես էլ ուրիշների հետ մեկտեղ դավանելու, հրապարակավ կամ մասնավոր կարգով ուսմունք քարոզելու, ծիսակատարություն, կրոնական պաշտամունք և արարողություններ կատարելու ազատություն:

Հետագայում՝ 1950թ.-ին, այս իրավունքն ամրագրվեց նաեւ ՄԻԵԿ 9-րդ հոդվածում, որն արդեն ուներ նոր պարբերություն` 2-րդը: Այս նոր պարբերությամբ որն այս իրավունքի որոշ բաղադրիչների համար նախատեսում էր ընդունելի սահմանափակումներ: Համաձայն ՄԻԵԿ 9 հոդվածի.

Հոդված 9. Մտքի, խղճի և կրոնի ազատություն
 1. Յուրաքանչյուր ոք ունի մտքի, խղճի և կրոնի ազատության իրավունք. այս իրավունքը ներառում է իր կրոնը կամ համոզմունքը փոխելու ազատությունը և դրանք ինչպես միանձնյա, այնպես էլ այլոց հետ համատեղ և հրապարակավ կամ մասնավոր կարգով, քարոզչության, արարողությունների, պաշտամունքի և ծեսերի միջոցով արտահայտելու ազատություն։
2. Սեփական կրոնը կամ համոզմունքները դավանելու ազատությունը ենթակա է միայն այնպիսի սահմանափակումների, որոնք սահմանված են օրենքով և անհրաժեշտ են ժողովրդավարական հասարակությունում՝ ի պաշտպանություն հասարակական անվտանգության, հասարակական կարգի, առողջության կամ բարոյականության կամ այլ անձանց իրավունքների և ազատությունների։

Այս իրավունքը հետագայում՝ 1966թ.-ին ամրագրվեց նաեւ Քաղաքացիական եւ քաղաքական իրավունքների մասին միջազգային դաշնագրի (ՔՔԻՄԴ) 18 հոդվածում՝ այսպիսով ձեռք բերելով համընդհանուր միջազգային իրավական ճանաչում, քանի որ ՄԻԵԿ-ը հանդիսանում էր ընդհամենը տարածաշրջանային իրավական փաստաթուղթ, իսկ ՄԻՀՀ-ը, թեկուզեւ իր ազդեցության ընդգրկմամբ համընդհանուր միջազգային իրավական ակտ էր, այդուհանդերձ չուներ պարտավորեցնող ուժ ՄԱԿ անդամ պետությունների համար: ՔՔԻՄԴ 18 հոդվածն ունի հետեւյալ տեքստը.

Հոդված 18
1. Յուրաքանչյուր մարդ ունի մտքի, խղճի և կրոնի ազատության իրավունք: Այդ իրավունքն ընդգրկում է սեփական ընտրությամբ կրոն կամ համոզմունք ունենալու կամ ընդունելու ազատությունը և ինչպես միանձնյա, այնպես էլ ուրիշների հետ միատեղ, հրապարակավ կամ մասնավոր կարգով իր կրոնն ու համոզմունքները դավանելու ազատությունը, պաշտամունքի իրականացման, կրոնական ու ծիսական արարողությունների և վարդապետությունների իրականացման ազատությունը:
2. Ոչ ոք չպետք է ենթարկվի այնպիսի հարկադրանքի, որը նսեմացնում է իր ընտրությամբ կրոն կամ համոզմունքներ ունենալու կամ ընդունելու ազատությունը:
3. Կրոնին կամ համոզմունքներին դավանելու ազատությունը ենթարկվում է միայն օրենքով սահմանված և հասարակական անվտանգության, կարգուկանոնի, առողջության ու բարոյականության, ինչպես և այլ անձանց հիմնական իրավունքների ու ազատությունների պահպանման համար անհրաժեշտ սահմանափակումների:
4. Սույն դաշնագրի մասնակից պետությունները պարտավորվում են հարգել ծնողների և համապատասխան դեպքերում օրինական խնամակալների ազատությունը` ապահովելու իրենց երեխաների կրոնական ու բարոյական դաստիարակությունը սեփական համոզմունքներին համապատասխան:

Ի տարբերություն իր հարակից իրավունքների, մասնավորապես ՄԻԵԿ 10 եւ 11 հոդվածներով նախատեսված իրավունքների, մտքի, խղճի եւ կրոնի ազատության իրավունքը ՄԻԵԴ պրակտիկայում չունի բավականաչափ զարգացած նախադեպային բազա: Առ այսօր դրանով նախատեսված ոչ բոլոր ասպեկտներն են դեռ Դատարանի կողմից որոշակիացվել, իսկ գոյություն ունեցող նախադեպերն էլ չեն նախատեսում այս հոդվածով պաշտպանվող իրավունքների սպառիչ սահմանումներ: Այդուհանդերձ սույն իրավունքի շրջանակները եւ դրա սահմանափակման թույլատրելի սահմաններն արդեն ընդհանուր գծերով որոշակիացվել են ՄԻԵԴ կողմից:

Հարկ է նկատել նաեւ, ՄԻԵԿ-ում, 9 հոդվածով նախատեսված որոշ երաշխիքներ էականորեն պաշտպանվում են նաեւ ՄԻԵԿ արձանագրության 2-րդ հոդվածով, համաձայն որի.

Հոդված 2. Կրթության իրավունք.
...
Պետությունը կրթության եւ ուսուցման բնագավառում իր ստանձնած ցանկացած գործառույթ իրականացնելիս հարգում է ծնողների՝ զավակների համար իրենց կրոնական ու փիլիսոփայական համոզմունքներին համապատասխան կրթություն եւ ուսուցում ապահովելու իրավուննքը:

ՄԻԵԿ 9 հոդվածի մասին խոսելիս միշտ պետք է նկատի ունենալ, որ այն սերտորեն, իսկ երբեմն նաեւ՝ ուղղակիորեն փոխկապակցված է իր, այսպես կոչված, հարակից իրավունքների հետ: Այն ոչ միայն տեքստով, այլ նաեւ պաշտպանվող արժեքների նույնությամբ անբաժան է ՄԻԵԿ 10 եւ 11 հոդվածներով նախատեսված, համապատասխանաբար, արտահայտվելու եւ հավաքների ազատությունների հետ: ՄԻԵԴ կողմից մի շարք գործերով հոդված 9-ով բարձրացված հարցերը Դատարանը քննել եւ վճռել էր այլ հոդվածների երաշխիքների կիրառմամբ: Մասնավորապես. մտքի, խղճի եւ կրոնի ազատության շրջանակներում բարձրացված դիմողների բողոքը Դատարանը տեղափոխել էր 10 հոդվածի` արտահայտվելու ազատության տիրույթ օրինակ Վան դեն Դունգենն ընդդեմ Նիդեռլանդների գործով (կետ 147): Նմանապես, Ռեֆա Պարտիզին եւ մյուսներն ընդդեմ Թուրքիայի գործով դիմողների՝ 9 հոդվածի ներքո ներկայացված բողոքները Դատարանը քննել էր 11 հոդվածի տիրույթում: 


2. ՄԻԵԿ 9 հոդվածի տիրույթը. պաշտպանվող իրավունքներ.

Այս հոդվածով պաշտպանվող իրավունքների մասին խոսելիս պետք է նկատի ունենալ, որ դրանք ոչ միայն պաշտպանում են մտքեր եւ համոզմունքներ ունենալու անձի ազատությունը, կամ, ինչպես երբեմն անվանում են՝ անձնական կամ մասնավոր համոզմունքների տիրույթ (forum internum), այլ նաեւ այդ համոզմունքների հավաքականորեն արտաքնապես դրսեւորվող գործողությունները եւ արարողությունները կամ գործունեությունը, լինի այն անհատի կողմից իրականացվող, թե մեկից ավել անձանց: Այսպիսով 9 հոդվածը պաշտպանում է անձի նույնանման իրավունքը թե իր ներաշխարհում իրականացնելու, թե այն հրապարակայնորեն դրսեւորելու հնարավորությունը: Այսուհանդերձ, եթե անձնական համոզմունքների տիրույթն ամբողջությամբ է պաշտպանվում ՄԻԵԿ 9 հոդվածով, ապա այդ համոզմունքների արտաքնապես դրսւեորվող գործողությունները ենթակա են սահմանափակումների համաձայն ՄԻԵԿ 9 հոդվածի 2-րդ մասի: Այս մասին նայիր՝ Շերժեսն ընդդեմ Հունգարիայի գործով որոշումը:

Այս հոդվածի իմաստով “միտք”, “խիղճ” եւ “կրոն” հասկացությունները չունեն այնքան ընթարձակ իմաստ, որքան դրանք կարող են ունենալ կրոնական, հասարակագիտական, հորգեբանական եւ այլ դիսցիպլինների դիսկուրսներում: Դատարանը այս հասկացությունները մեկնաբանել է այս հոդվածի նպատակների համար նկատելիորեն ավելի նեղ, քան դրանք հայտնի են իրենց սովորական իմաստով: Դատարանը, միաժամանակ, չի տվել այս հասկացությունների սահմանումները, այլ, փոխարենը, դիմել է ամեն յուրաքանչյուր գործով այսպիսի հասյակության կիրառման կամ չկիրառման մեթոդին:  

Ստորեւ ներկայացվում են 9 հոդվածով պաշտպանվող յուրաքանչյուր բաղադրիչին վերաբերելի նախադեպեր.
 
2.1. Մտքի ազատություն.

Փրիթին ընդդեմ Միացյալ Թագավորության, կետ 82.

2.2. Խղճի ազատություն.

Հերմանն ընդդեմ Գերմանիայի, կետեր 85-87 (Դատարանի՝ սույն հարցին ավանդական մոտեցման նպատակով միայն. Ուշադրություն դարձրեք, որ սույն գործով վճիռը բողոքարկվել էր Մեծ Պալատ, որի վերջնական վճիռը դեռ չի հրապարակվել).

2.3. Կրոնի ազատություն.

Յակոբսկին ընդդեմ Լեհաստանի, կետեր 43-45.

Մոսկվայի Եհովայի Վկաներ կկրոնական համայնքը եւ մյուսներն ընդդեմ Ռուսաստանյան Դաշնության, կետեր 99-100.

2.4. Կրոնի կամ համոզմունքի փոփոխության ազատության.

Մ.Մ-ը ընդդեմ Բուլղարիայի, ընդունելիության մասին որոշում.

2.5. Կրոն եւ հավատ դավանելու ազատություն.
Հասանը եւ Էյլեմ Զենգին ընդդեմ Թուրքիայի, կետեր 47-49: Ուշագրավ է, որ Դատարանը սույն գործով 9 հոդվածի ներքո ներկայացված բողոքը քննել է ՄԻԵԿ արձանագրության 2 հոդվածի ներքո, ինչպես ներկայացվեց վերեւում՝ 2-րդ հոդվածում.

Նոլանը եւ Կ.-ն ընդդեմ Ռուսաստանյան Դաշնության, կետեր 61-63.

2.5.1. Ծես.

Շաարե Շալոմ Վե Ցեդեկ ընդդեմ Ֆրանսիայի, կետեր 72-73.

Մանուսակիսն ու մյուսներն ընդդեմ Հունաստանի, կետ 36.

2.5.2. Դավանանք.

Կալաչն ընդդեմ Թուրքիայի, կետեր 27-31.

Սկուգարն ու մյուսներն ընդդեմ Ռուսաստանյան Դաշնության, անընդունելիության որոշում.

2.5.3. Քարոզ.

Սերիֆն ընդդեմ Հունաստանի, կետեր 38-39.

Փերրին ընդդեմ Լիտվայի, կետեր 51-53 (ֆրանս.).

2.5.4. Պաշտամունք.

Ագգան ընդդեմ Հունաստանի (թիվ 4), կետեր 22-23.

Կուզնեցովն ու մյուսներն ընդդեմ Ռուսաստանյան Դաշնության, կետեր 56-57:

3. Միջամտությունն այս իրավունքների /ազատությունների իրականացմանը, դրա ձեւերը.

Եթե խնդրո առարկա իրավունքն ընկնում է 9 հոդվածի պաշտպանության ներքո, ապա դրա նկատմամբ միջամտությունը հիմնավորելն արդեն դիմողի խնդիրն է (ուշադրություն դարձրեք, որ խոսքը վերաբերում է իրավունքին միջամտությանը, այլ ոչ՝ իրավունքի խախտմանը): Որպես կանոն, միջամտությունը պետական մարմինների կողմից դրսեւորվում է գործողության միջոցով: Սակայն որոշ դեպքերում այն կարող է դրսեւորվել նաեւ անգործության միջոցով: 

Պետություններիս ակնկալվում է, առաջին հերթին, որպեսզի նրանք չմիջամտեն 9 հոդվածով նախատեսված ազատությունների իրականացմանը (նեգատիվ պարտավորություններ): Սակայն, պետություններ ունեն նաեւ պոզիտիվ պարտավորություններ, որոնց կատարմամբ միայն կարող են լիարժեք հնարավորություն ընձեռնել անհատներին եւ կազմակերպություններին, ինչպես նաեւ չգրանցված կրոնական եւ այլ համայնքներին օգտվել իրենց իրավունքներից, որոնք նախատեսված են հոդված 9-ով:

3.1. Նեգատիվ պարտավորությունների համար նայիր, օրինակ Էֆստրատիուն ընդդեմ Հունաստանի, կետ 29.

3.2. Պոզիտիվ պարտավորությունների համար նայիր, օրինակ Մահմեդական համայնքի Գերագույն Սուրբ Խորհուրդն ընդդեմ Բուլղարիայի, կետ 80.


4. Ժողովրդավարական հասարակությունում կրոնը կամ համոզմունքները դավանելու ազատությանը ՄԻԵԿ չափանիշներին համապատասխանող սահմանափակումը պետք է նախատեսված լինի օրենքով: Օրենքին առաջադրվող պահանջներ.

Միջամտությունը “Օրենքով սահմանված” լինելու՝ Կոնվենցիայի հեղինակների նպատակն է եղել երաշխավորել որպեսզի անհատները, կազմակերպությունները եւ անհատների եւ կազմակերպությունների խմբերը զերծ մնան պետության կողմից իրենց՝ 9 հոդվածով նախատեսված իրավունքների իրականացմանը կամայական եւ անկանխատեսելի միջամտություններից: 

Այլ խոսքով, միջամտությունը, ինչպիսին էլ որ այն լինի, ՄԻԵԿ շրջանակներում  թույլատրելի կարող է լինել, եթե այն, ի թիվս սույն սեմինարի ընթացքում քննարկվող այլ պայմանների, լինի նման սահմանված ներպետական օրենքով: 

Ինչպես արդեն նշվեց, արտահայտվելու եւ հավաքների ազատությունը հանդիսանում են մտքի, խղճի եւ կրոնի ազատության հարակից եւ, կարելի ասել անեւ՝ “հարեւան” իրավունքներ: Իսկ այս հոդվածներով գործերի քննության ընթացքում ՄԻԵԴ կողմից սահմանված մի շարք չափանիշներ եւ ստանդարտներ նույնականորեն կիրառվում են նաեւ այլ “հարեւան” հոդվածների քննության ընթացքում: Մասնավորապես, Սանդեյ Թայմսն ընդդեմ Միացյալ Թագավորության գործով “օրենքով սահմանված” արտահայտության վերաբերյալ ՄԻԵԴ արտահայտած դիրքորոշումը հավասարապես վերաբերելի է թե 10 հոդվածին, թե ՄԻԵԿ ցանկացած այլ հոդվածի, որով ներկայացված գործի շրջանակներում քննության առարկա է հանդիսացել “օրենք” եւ “օրենքի որակ” հասկացությունները: Մասնավորապես այս գործով ՄԻԵԿ-ն արտահայտել էր այն դիրքորոշումը, որ “օրենքով սահմանված” արտահայտությունն իր մեջ պարունակում է հետեւյալ երկու պահանջները. (1) օրենքը պետք է հասանելի/մատչելի լինի, այսինքն՝ անձը պետք է բավարար չափով հնարավորություն ունենա տեղեկացված լինելու կիրառելի օրենքի վերաբերյալ. (2) օրենքի նորմեմրը չեն կարող դիտարկվել, որպես “օրենք” ՄԻԵԿ իմաստով, եթե դրանք ձեւակերպված են բավարար հստակությամբ՝ անձանց համար իրենց վարքագիծը համապատասխանաբար այդ նորմերի հետ համաձայնեցնելու համար: Այլ խոսքով, անձը պետք է օրենքի նորմի ձեւակերպումից բավարար հստակություն ունենա (անհրաժեշտության դեպքում նաեւ՝ խորհրդատվություն ստանալու միջոցով) տվյալ նորմի պահանջների (չ)կատարման իրավական հետեւանքների մասին: Ինչեւէ, օրենքին չի կարող առաջադրվել նաեւ բացարձակ կանխատեսելիության չափանիշը, քանիո, ինչպես ՄԻԵԴ-ն էր եզրահանգել, դա գործնականում հնարավոր չէ բավարարել: Շեշտադրումը պետք է նման դեպքերում կատարել այն բանի վրա, թե որքանով են իրավակիրառ պրակտիկայում նման օրենքները բավարար հստակությամբ մեկանբանվում եւ կիրառվում (տես՝ վկայակոչված գործով վճռի 49 կետ):

Այս եւ “օրենքով սահմանված” լինելու սկզբունքի առանձին բաղադրիչների մասին օգտակար կլինի ուսումնասիրել ՄԻԵԴ նախադեպերից հետեւյալ ակտերի համապատասխան դրույթները.

4.1. Օրենքը պետք է լինի մատչելի.

Քերվանսին ընդդեմ Ֆրանսիայի, կետեր 52-59 (ֆրանս.).

Դոգռուն ընդդեմ Ֆրանսիայի, կետեր 52-59.

4.2. Օրենքով նախատեսված վարքագծի հետեւանքները պետք է լինեն կանխատեսելի, իսկ բովանդակությունը՝ հստակ.

Լեյլա Շահինն ընդդեմ Թուրքիայի, կետեր 88-98.

Leela Förderkreis e.V եւ մյուսներն ընդդեմ Գերմանիայի, կետեր 87-88.

4.3. Օրենքը պետք է նախատեսի սույն իրավունքների դեմ կամայականությունների եւ չարաշահումների դեմ բավարար երաշխիքներ.

Leela Förderkreis e.V եւ մյուսներն ընդդեմ Գերմանիայի, կետ 90.


5. Միջամտությունը պետք է հետապնդի ՄԻԵԿ-ով նախատեսված իրավաչափ նպատակներից առնվազն մեկը.

Դատարանի առջեւ դատավարության ժամանակ պատասխանող կառավարությունն է կրում 9 հոդվածով նախատեսված իրավունքների սահմանափակման իրավաչափ նպատակներից որեւէ մեկը նշելը: Ուշագրավ է, որ պատասխանանող կառավարությունն այս հարցում ընդհամենը ներկայացնում կամ նշում է նման նպատակը 9 հոդվածով նախատեսված ցանկից, այլ ոչ՝ ապացուցում այն: 

Իրավաչափ նպատակներից յուրաքանչյուրի մասով առանձին կարելի է ուսումնասիրել ստորեւ նշված ակտերի համապատասխան մասերը.

5.1. Հասարակական անվտանգության պաշտպանություն.

Բեսսարաբիայի մետրոպոլիտ եկեղեցին ընդդեմ Մոլդովայի, կետեր 111-113.

Սվյատո Միխայլիվսկա Պարաֆիյա ընդդեմ Ուկրաինայի, կետ 136.

5.2. Հասարակական կարգի պաշտպանություն.

Կիմլյան եւ մյուսներն ընդդեմ Ռուսաստանյան Դաշնության, կետ 97.

Միրոլյուբովներն եւ մյուսներն ընդդեմ Լիտվայի, կետ 79 (ֆրանս.).

5.3. Առողջության պաշտպանություն

Շաարե Շալոմ Վե Ցեդեկ ընդդեմ Ֆրանսիայի, կետ 84.

Մոսկվայի Եհովայի Վկաներ կրոնական համայնքը եւ մյուսներն ընդդեմ Ռուսաստանյան Դաշնության, կետ 107.

5.4. Բարքերի/բարոյականության պաշտպանություն.

Ուիլյամսոնն ընդդեմ Միացյալ Թագավորության, Հանձնաժողովի որոշում.

5.5. Այլոց իրավունքների եւ ազատությունների պաշտպանություն.

Կոկկինակիսն ընդդեմ Հունաստանի, կետ 44.

Դոգռուն ընդդեմ Ֆրանսիայի, կետ 60.

6. Ժողովրդավարական հասարակությունում կրոնը կամ համոզմունքները դավանելու ազատությանը ՄԻԵԿ չափանիշներին համապատասխանող սահմանափակումը պետք է համապատասխանի նաեւ “անհրաժեշտության” պահանջին.

Հոդված 9-ով նախատեսված մտքի, խղճի եւ կրոնի արտահայտման եւ հետեւելու իրավունքի իրականացմանը միջամտությունը պետության կողմից թույլատրելի համարվելու տեստի վերջին բաղադրիչը նման միջամտության “անհրաժեշտության” պայմանի բավարարումն է: Ժողովրդավարական հասարակությունում հոդված 9-ով նախատեսված իրավունքների իրականացման անհրաժեշտությունը պետք է իր հերթին համապատասխանի հետեւյալ եռանիստ տեստի պահանջներին.

6.1. Արդյոք առկա է “ճնշող սոցիալական կարիք”.

Տես այս կապակցությամբ օրինակ՝

Բայաթյանն ընդդեմ Հայաստանի, կետ 127.

Մոսկվայի Եհովայի Վկաներ կրոնական համայնքը եւ մյուսներն ընդդեմ Ռուսաստանյան Դաշնության, կետեր 131-142.

6.2. Արդյոք միջամտությունը եղել է համաչափ հետապնդվող նպատակին.

Էվեյդան եւ մյուսներն ընդդեմ Միացյալ Թագավորության, կետեր 89-95 (համաչափության սկզբունքի խախտման մասին) եւ կետեր 96-101 (միջամտության նպատակներին միջամտության համաչափության մասով).

Ֆրանչեսկո Սեսսան ընդդեմ Իտալիայի, կետեր 34-38.

6.3. Արդյոք միջամտությունը արդարացնող վերաբերելի եւ բավարար հիմնավորումներ կան. 

Մոսկվայի Եհովայի Վկաներ կրոնական համայնքը եւ մյուսներն ընդդեմ Ռուսաստանյան Դաշնության, կետեր 109-114, ինչպես նաեւ՝ 143-146 եւ 149-153.


